Dodetal aangepas ná Londen-brandGrenfell Tower, Londen Foto: David Mirzoeff/PA via AP Die getal persone wat vermis word en vermoedelik dood is ná vandeesweek se brand by ŉ woonstelblok in Londen, staan op 58, het Stuart Cundy, bevelvoerder van die Metropolitan-polisie, gesê. Die sterfgetal het vroeër op 30 gestaan, maar die polisie het gewaarsku dat die getal moontlik kan styg. Die brand het Woensdag in die vroeë oggendure vinnig die 24 verdieping hoë Grenfell Tower in vlamme gehul. Daar word intussen vermoed dat nuwe panele op die gebou moontlik die faktor was om die brand te versprei. Cundy het gewaarsku die dodetal kan selfs nóg styg, aangesien dit tans gebaseer is op inligting van die publiek. Hy het gesê dit kan weke of langer duur om al die liggame in die woonstelblok te vind en uit te ken. Volgens hom is dit moontlik dat daar persone in die woonstelblok was waarvan die polisie nie bewus is nie. Die soektog na die oorskot is tydelik opgeskort as gevolg van veiligheidsbesware, maar dit het intussen hervat. Nooddienswerkers het die bopunt van die 24 verdieping hoë gebou bereik. Cundy het onderneem dat ŉ “omvattende ondersoek” gedoen sal word oor dié tragedie. Die tragedie het ŉ debat ontlok oor brandveiligheidstandaarde en het druk geplaas op eerste minister Theresa May toe ontstoke betogers Vrydag en Saterdag die strate in gevaar het om haar reaksie op die brand te veroordeel. Hulle eis haar bedanking.